
Бүген Казан Кремлендә Татарстан Президенты Рөстәм Миңнеханов һәм ТР Дәүләт Киңәшчесе Минтимер Шәймиев Төркмәнстан Президенты Гурбангулы Бердымөхәммәдовка ике изге урын – Болгар һәм Свияжскины торгызу буенча масштаблы проектны тәкъдим иттеләр. Кунакка Болгар һәм Свияжски тарихы, бу шәһәрләр территориясендә археологик һәм торгызу эшләре барышы турында да сөйләделәр.

Проект турында сөйләгәндә Минтимер Шәймиев аның федераль дәрәҗәдә булуын һәм изге урыннарны торгызу өчен акчаларны дәүләт кенә түгел, ә иганәче – предприятиеләр, оешмалар һәм гади халык кешеләре дә бирүен билгеләде.

Кемнең, күпме акча бүлеп бирүенә карамастан, барлык меценатларның исемнәре махсус китапка кертелә. Шулай ук ТР Дәүләт Киңәшчесе эшләрне башкару вакытында фәнни яктан якын килү дә тәэмин ителүен ассызыклады.

“Бөтен эш күтәренке күңел белән башкарыла, һәм кешеләр дә безгә ярдәм итә”, - дип өстәде Минтимер Шәймиев.

ТР Дәүләт Киңәшчесе Болгарда мәчет һәм мәдрәсә комплексы, Икмәк музее төзеләчәк дип хәбәр итте.

Икмәк музее быел 21 майда ачылачак. Анда Идел буе болгарларының ислам динен кабул итү көне уңаеннан Болгарга бәйрәмгә килгән кунаклар була алачак. Тарих белән кызыксынган һәм Төркмәнстан тарихи-мәдәни мирасын саклауга зур игътибар биргән Төркмән дәүләте башлыгы Болгар һәм Свияжскиның реставрацияләнә торган һәйкәлләренең һәм төзелә торган объектларының стендларын һәм макетларын кызыксыну белән карады.

Соңыннан очрашу булды, анда Гурбангулы Бердымөхәммәдов Минтимер Шәймиевка Төркмәнстан территориясендә барлыкка килгән XVI-XVII гасыр кулъязма Коръәнне тапшырды, алга таба ул ТР Милли музей фондына тапшырылачак.

ТР Дәүләт Киңәшчесе үз чиратында Төркмәнстан Президентына Татарстан Республикасына карата игътибары һәм хезмәттәшлеге өчен рәхмәтен белдерде. “Без уңышлы үсеп килә торган дустанә мөнәсәбәтләребезнең кадерен беләбез”, - дип сүзен тәмамлады ул.
Төркмәнстан Президентын Болгар һәм Свияжскины торгызу проектлары белән таныштырдылар